Il-Ħamis, 18 ta' Ġunju 2015. Omelija tal-Papa Franġisku fid-Dar Santa Marta In-Nisrani għandu jagħraf li mingħajr l-għajnuna tal-Mulej ma jistax jimxi fil-ħajja. Hekk afferma l-Papa Franġisku waqt il-quddiesa ta' dalgħodu fil-kappella tad-Dar Santa Marta. Il-Qdusija Tiegħu żied jgħid li aħna nkunu nistgħu nitolbu tajjeb jekk għandna l-ħila naħfru u meta qalbna tkun fil-paċi. Dgħufija, talb, maħfra. Dawn kienu t-tliet punti li fuqhom bena l-omelija tiegħu l-Papa filwaqt li fakkar li, fuq kollox, aħna dgħajfin minħabba l-ferita tad-dnub oriġinali. Aħna naqgħu fid-dnub u ma nistgħux nimxu mingħajr l-għajnuna tal-Mulej. Min jaħseb li hu b'saħħtu, li għandu ħila jgħaddiha waħdu, hu inġenwu u fl-aħħar jispiċċa biex ikun tellief minħabba d-dgħufijiet li jġorr fih. Id-dgħufija tagħna ġġegħelna nitolbu l-għajnuna tal-Mulej u ngħidulu li mingħajru ma nistgħux ngħaddu, ma nistgħux nimxu 'l quddiem fil-ħajja Nisranija tagħna.... U min hu bilwieqfa, jittendi li ma jaqax! Aħna dgħajfin anke fil-fidi tagħna, kompla jgħid il-Papa. Ilkoll għandna l-fidi, ilkoll irridu nimxu 'l quddiem fil-ħajja Nisranija, imma jekk aħna ma nkunux konxji tad-dgħufija tagħna, aħna lkoll tellifin. Għalhekk, qal Franġisku, hi tant sabiħa t-talba: Mulej naf li jien dgħajjef u ma nista' nagħmel xejn mingħajr l-għajnuna tiegħek. Biex nitolbu m'hemmx għalfejn ħafna kliem, żied il-Papa. Ġesù għallimna nitolbu 'mhux bħall-pagani' li jaħsbu li talbhom jinstema' għax jgħidu ħafna. Franġisku fakkar li omm Samwel, li kienet titlob lill-Mulej biex ikollha iben, bilkemm kienet tħarrek xufftejha. Is-saċerdot li kien qed jaraha ħasibha fis-sakra u ċanfarha. Kienet titlob hekk għax ma kellhiex ħila titkellem. Kienet titlob li jkollha iben. Hekk għandna nitolbu għax nafu li Hu tajjeb, jaf kollox dwarna u jaf x'għandna bżonn. Nibdew ngħidu dik il-kelma 'Missier', li hija kelma umana imma fit-talb ngħiduha bil-qawwa tal-Ispirtu s-Santu. Nitolbu bil-qawwa tal-Ispirtu, li jitlob fina, ħeġġeġ il-Papa, u nitolbu b'mod sempliċi, b'qalb miftuħa, fil-preżenza ta' Alla li hu Missier u jaf x'għandna bżonn. Franġisku żied jgħid li Ġesù jgħallem lid-dixxipli li jekk huma ma jaħfrux il-ħtijiet tal-oħrajn, il-Missier ma jaħfirx lanqas lilhom. Aħna nistgħu nitolbu sewwa u ngħidu 'Missier', jekk qalbna hi fil-paċi mal-oħrajn, ma' ħutna. Issib min jgħidlek: 'Imma dak għamilli dan u dan...' Aħfer, aħfer, saħaq il-Papa, aħfer biex Hu jaħfer lilek ukoll. B'hekk id-dgħufija tagħna, bl-għajnuna tal-Mulej, issir forza bis-saħħa tat-talb, għax il-maħfra hi grazzja, tagħti l-qawwa. Jeħtieġ li nkunu qawwija, temm jgħid il-Papa Franġisku, biex naħfru, imma din il-qawwa hija grazzja li rridu nirċievu mingħand il-Mulej għax aħna dgħajfin. Ħajr lill-Kamra tal-Aħbarijiet ta' Radju Marija
Aħna dgħajfin imma jeħtieġ li jkollna l-qawwa li naħfru